钦定古今图书集成/明伦汇编/宫闱典/第002卷 > 隋
## 钦定古今图书集成/明伦汇编/宫闱典/第002卷 > 隋

隋制，“置内侍省，领掖庭、宫闱等局。”

按《隋书百官志》：“内侍省，内侍、内常侍各二人，内给事
四人，内谒者监六人，内寺伯二人，内谒者十二人，寺
人六人，伺非八人。并用宦者。领内尚食、掖庭、宫闱、奚
官、内仆、内府等局。”

尚食置典御及丞各二人，馀各置令、丞，皆二人。其宫闱、内仆则加置丞各一人。掖庭又有宫教博士二人。

“太府卿为正三品，太府少卿为正四品。内侍上阶为
从四品，内常侍上阶为正五品，内给事为从五品”，内
尚食典御为正六品，太府卿、丞为正七品。掖庭宫闱
二令，左藏、左尚方、右尚方、司染署令，内尚食丞为正
八品。内谒者监、右藏、黄藏守宫、掌冶署令上阶。奚官、
内仆二令，甄官署令为从八品。内谒者令、内寺伯上
阶“掖庭宫闱局丞，左藏左尚方、右尚方司染署丞，为
正九品。”“掖庭局宫教博士，右藏、黄藏、守宫掌冶署丞，
上阶奚官、内仆等局丞，甄官署丞，谒者局丞，御府局
监事，掖庭监作”，为从九品。

### 文帝开皇二年著定内宫之式

按《隋书文帝本纪》，不载。　按《后妃传序》，“妃后之制，夏
殷以前略矣。周公定礼，内职始备列焉。秦汉以下，代
有沿革，品秩差次，前史载之详矣。齐梁以降，历魏暨
周，废置益损，参差不一。周宣嗣位，不率典章，衣袆翟，
称中宫者凡有五，夫人以下，略无定数。高祖思革前
弊，大矫其违，唯皇后正位，傍无私宠，妇官称号，未详
备”焉。开皇二年，著内宫之式，略依《周礼》，省减其数。嫔
三员，掌教四德，视正三品；世妇九员，掌宾客祭祀，视
正五品；女御三十八员，掌女工丝枲，视正七品。又采
汉、晋旧仪，置六尚、六司、六典，递相统摄，以掌宫掖之
政。一曰“尚宫”，掌导引皇后及闺阁廪赐；管司令三人，掌
图籍法式，纠察宣奏；典琮三人，掌琮玺器翫。二曰《尚
仪》，掌礼仪教学，管司乐三人，掌音律之事；典赞三人，
掌导引内外命妇朝见。三曰尚服，掌服章宝藏，管司
饰三人，掌簪珥花严；典栉三人，掌巾栉膏沐。四曰尚
食，掌进膳先尝，管司医二人，掌方药卜筮；典器三人，
掌𨱔彝器皿。五曰尚寝，掌帏帐床褥，管司筵三人，掌
铺设洒扫；典执三人，掌扇伞灯烛。六曰“尚工”，掌营造
百役，管司制三人，掌衣服裁缝；典会三人，掌财帛出
入。六尚各三员，视从九品；六司视勋品；六典视流外
二品。初，文献皇后功参历试，外预朝政，内擅宫闱，怀
嫉妒之心，虚嫔妾之位。不设三妃，妨其上逼，自嫔以
下置六十员。加又抑损服章，降其品秩。至文献崩后，
始置贵人三员，增嫔至九员，世妇二十七员，御女八
十一员，贵人等关掌宫闱之务，六尚已下皆分隶焉。

### 炀帝大业 年更定宫闱品级

按：《隋书炀帝本纪》，不载。　按《后妃传》叙，“炀帝时，后妃
嫔御，无釐妇职，唯端容丽饰、陪从宴游而已。帝又参
详典故，自制嘉名，著之于令：贵妃、淑妃、德妃，是为三
夫人，品正第一。顺仪、顺容、顺华、修仪、修容、修华、充仪、
充容、充华，是为九嫔，品正第二；婕妤一十二员，品正
第三；美人、才人一十五员，品正第四，是为世妇；宝林
二”十四员，品正第五；御女二十四员，品正第六；采女
三十七员，品正第七。是为女御。总一百二十，以叙于
宴寝。又有承衣刀人，皆趋侍左右，并无员数，视六品
以下。时又增置女官，准尚书省。以六局管二十四司：
一曰“尚宫局，管司言掌宣传奏启；司簿掌名录计度；
司正掌格式推罚；司闱掌门阁管钥”；二曰尚仪局，管
司籍，掌经史教学纸笔几案，司乐掌音律，司宾掌宾
客，司赞掌礼仪赞相导引。三曰尚服局，管司玺掌琮
玺符节，司衣掌衣服，司饰掌汤沐巾栉翫弄，司仗掌
仗卫戎器。四曰尚食局，管司膳掌膳羞，司酝掌酒醴
䤈醢，司药掌毉巫药剂，司饎掌廪饩柴炭。五曰尚寝
局，管司设，掌床席帷帐铺设洒扫，司舆掌舆辇伞扇
执持羽仪，司苑掌园籞种植蔬菜瓜果，司灯掌火烛。
六曰“尚工局”，管司制掌营造裁缝，司宝掌金玉珠玑
钱货，司彩掌缯帛，司织掌织染。六尚二十二司，员各
二人，唯司乐、司膳员各四人，每司又置典及掌以贰
其职。六尚十人，品从第五；司二十八人，品从第六；典二十八人，品从第七；掌二十八人，品从第九。女使流
外，量局闲剧，多者十人已下，无定员数。职事分职，各
有司存焉。

大业三年，改内侍省为“长秋监”，以士人为之，所属参
用寺人，各定品秩。

按：《隋书炀帝本纪》，不载。　按《百官志》：“炀帝三年，改内
侍省为长秋监。长秋监置令一人，正四品；少令一人，
从五品；丞二人，正七品；并用士人。改内常侍为内承
奉，置二人，正五品；给事为内承直，置四人，从五品。并
用宦者。罢内谒者官，领掖庭、宫闺、奚官等三署，并参
用士人。后又置内谒者员。”